FI Euroopan unionin virallinen lehti L 230/3

KOMISSION ASETUS (EY) N:o 797/2009,

annettu 1 päivänä syyskuuta 2009,

neuvoston asetusten (EY) N:o 2200/96, (EY) N:o 2201/96 ja (EY) N:o 1182/2007 soveltamissäännöistä hedelmä- ja vihannesalalla annetusta asetuksesta (EY) N:o 1580/2007 poikkeamisesta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1) ja erityisesti sen 103 h ja 127 artiklan yhdessä sen 4 artiklan kanssa,

sekä katsoo seuraavaa:

(1) Komission asetuksessa (EY) N:o 1580/2007 (2) säädetään hedelmä- ja vihannesalan tuottajaorganisaatioita koskevat yksityiskohtaiset säännöt.

(2) Asetuksen (EY) N:o 1580/2007 66 artiklan 3 kohdan mukaan toimivaltaisen viranomaisen on tehtävä seuraavien vuosien toimintaohjelmiin haettavia muutoksia koskevat päätökset viimeistään 15 päivänä joulukuuta. Jäsenvaltiot voivat kuitenkin asianmukaisesti perustelluista syistä lykätä päätöksen tekemistä seuraavan vuoden 20 päivään tammikuuta.

(3) Asetuksen (EY) N:o 1580/2007 57 artiklan 1 kohdan mukaan jäsenvaltioiden olisi vahvistettava kansallisen strategiansa yleisrakenne ja sisältö mainitun asetuksen liitteessä VII vahvistettujen yksityiskohtaisten suuntaviivojen mukaisesti. Ennen 1 päivää tammikuuta 2009 jäsenvaltiot pystyivät vapaasti määrittämään strategioidensa yleisrakenteen ja sisällön.

(4) Eräillä jäsenvaltioilla on ollut erityisiä vaikeuksia vahvistaa kansallinen strategiansa muun muassa siksi, että se on edellyttänyt alueellisten sidosryhmien osallistumista. Myös toimintaohjelmiin haettavia muutoksia koskevien säännösten monimutkaisuus viivästytti toimintaohjelmiin haettavia muutoksia koskevien päätösten tekemistä eräissä jäsenvaltioissa.

(5) Jotta jäsenvaltiot saisivat enemmän aikaa tehdä tällaiset päätökset, niille olisi annettava mahdollisuus lykätä vuonna 2009 toteutettavia toimintaohjelmia koskevien päätösten tekemistä väliaikaisesti ja poikkeuksellisesti enintään 15 päivään lokakuuta 2009, jos toimintaohjelmat on esitetty asetuksen (EY) N:o 1580/2007 66 artiklan 1 kohdassa säädetyssä määräajassa.

(6) Tässä asetuksessa säädetyt toimenpiteet ovat maatalouden yhteisen markkinajärjestelyn hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Poiketen siitä, mitä asetuksen (EY) N:o 1580/2007 66 artiklan 3 kohdan toisessa alakohdassa säädetään, jäsenvaltiot voivat viimeistään 15 päivänä lokakuuta 2009 tehdä päätöksen vuonna 2009 toteutettavien toimintaohjelmien muuttamisesta sellaisten tuottajaorganisaatioiden osalta, jotka ovat hakeneet muutoksia toimintaohjelmiinsa mainitun asetuksen 66 artiklan 1 kohdassa säädetyssä määräajassa. Tällainen päätös on tehtävä ainoastaan asianmukaisesti perustelluista syistä. Hyväksyntäpäätöksessä voidaan määrätä, että menot ovat tukikelpoisia 1 päivästä tammikuuta 2009.

2 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

Sen voimassaolo päättyy 15 päivänä lokakuuta 2009.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 1 päivänä syyskuuta 2009. Komission puolesta Mariann FISCHER BOEL Komission jäsen

(1) EUVL L 299, 16.11.2007, s. 1.

(2) EUVL L 350, 31.12.2007, s. 1.